**נספח להסכם הקיבוצי מיוחד**

**של התיאטרון הקאמרי**

**שנערך ונחתם ביום \_\_\_\_\_, בחודש \_\_\_\_\_\_, שנת 2020 בתל אביב**

**בין:**

**נאמנות תיאטרון הקאמרי של תל אביב (להלן: "התיאטרון")**

**מצד אחד;**

**ובין:**

**שח"ם – ארגון השחקנים בישראל (להלן: "האיגוד המקצועי") וועד שחקני נאמנות התיאטרון הקאמרי של תל אביב (להלן: "ועד השחקנים")**

**מצד שני;**

הואיל: ובין התיאטרון לבין ההסתדרות הכללית, האיגוד הארצי של השחקנים והבימאים, קיים הסכם קיבוצי שנערך ונחתם בתל אביב ביום 3/1/1994 (להלן: "**ההסכם הקיבוצי**"). והאיגוד המקצועי בא בנעליה של ההסתדרות הכללית ומשמש כיום כארגון היציג של שחקני התיאטרון וביום 2.3.2016 נחתם נספח להסכם הקיבוצי בין האיגוד המקצועי לתיאטרון .

והואיל: ובחודש מרץ 2020 הושבתה לחלוטין פעילות התיאטרון נוכח התפרצות נגיף הקורונה בישראל וההגבלות שהוטלו על ידי המדינה בגין כך, ומאז השחקן מצוי מאז בחל"ת;

והואיל: ועד למועד חתימת נספח זה טרם הותרה על ידי המדינה הפעלת התיאטרון באופן חלקי או מלא;

והואיל: והתיאטרון מבקש לקיים פסטיבל קריאה [להלן: **"הפרויקט"**];

והואיל: והצדדים הסכימו כי התיאטרון ישיב את העובד לעבודתו, לתקופה קצובה, לצורך ביצוע הפרויקט המיוחד האמור לעיל ובהתאם לתנאים המפורטים בנספח זה להלן;

**לפיכך, הוסכם, הוצהר והותנה בין הצדדים, כדלקמן:**

1. המבוא לנספח זה מהווה חלק בלתי נפרד הימנו.
2. נספח זה נוקט, על דרך הנוחות, שימוש בלשון זכר. אך מובהר כי בכל מקום בו ננקט לשון זכר הכוונה היא גם לנקבה.
3. הסכם זה הינו לתקופה קצובה, עד לסיום הפרויקט או עד לחזרתו של התיאטרון לפעילות מלאה או חלקית באישור הגורמים המוסמכים.
4. ככל והעובד הינו שחקן אשר חל עליו ההסכם הקיבוצי והנספח להסכם הקיבוצי מיום 2/3/2016 (להלן: **"נספח 2016"**) בגין השתתפותו של העובד בהפקה במסגרת הפרויקט, ישולם לו שכר על פי הגבוה מבין הבאים, באופן יחסי לימי עבודתו (מהרגע שהעובד שב מחל"ת ועד הרגע שיוצא שוב לחל"ת, ככל שיוצא שוב לחל"ת):
   1. שיעור של 70% משכרו הרגיל, בצירוף פרמיות חזרות. החישוב של הפרמיה ייגזר מהשכר המלא של העובד טרם צאתו לחל"ת.
   2. שכר מינימום יומי (שכר מינימום שעתי עומד כיום על 29.12 ₪ לשעה, שכר מינימום יומי 29.12X 8.4 שעות) בצירוף פרמיות חזרות. החישוב של הפרמיה ייגזר לפי השכר המלא של העובד טרם צאתו לחל"ת .
   3. גובה דמי האבטלה היומיים (גובה דמי האבטלה החודשיים לחלק ב -26) בצירוף פרמיות חזרות. החישוב של הפרמיה ייגזר לפי השכר המלא של העובד טרם צאתו לחל"ת .

5. ככל והעובד הינו שחקן פר הצגה כהגדתו בסעיף 5.1 לנספח 2016, בגין השתתפותו של העובד בהפקה במסגרת הפרויקט, ישולם לו שכר על פי הגבוה מבין הבאים:

5.1. פרמיה פר הצגה. גם כאשר השחקן משתתף בחזרות תשולם לו פרמיה פר הצגה.

5.2 גובה דמי האבטלה היומיים.

1. מוסכם כי כלל ההפרשות לפנסיה, לביטוח לאומי, דמי נסיעות, ביגוד, קרן השתלמות ושאר הדברים המחויבים בהסכם הקיבוצי ישולמו בנוסף למסוכם בסעיף 4, 5 להסכם זה, באופן יחסי לתקופת העבודה.

1. ימי עבודתו של השחקן יצוינו במסגרת תלוש השכר שיונפק על ידי התיאטרון.
2. העובדים יעבירו לתיאטרון את הדוח שקיבלו מביטוח לאומי וממנו ניתן ללמוד מה גובה דמי האבטלה ששולמו להם בתוך שבוע ממועד שישובו לעבודה.
3. בתום הפרויקט וככל שהתיאטרון לא ישוב לפעול עד למועד זה, ישובו העובדים לחל"ת.

**ולראיה באו הצדדים על החתום:**

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

התיאטרון שח"ם

\_\_\_\_\_\_\_\_\_\_\_\_\_\_\_\_\_\_\_

ועד השחקנים